## Rješenje Ustavnog suda Republike Hrvatske broj U-IIIA-2954/2002 od 11. travnja 2003.

### NN 73/2003 (6.5.2003.), Rješenje Ustavnog suda Republike Hrvatske broj U-IIIA-2954/2002 od 11. travnja 2003.

# USTAVNI SUD REPUBLIKE HRVATSKE

887

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, odlučujući u povodu ustavne tužbe I. C. C. U. GmbH
& Co., F./M. i F.-I. d.o.o. Z., zastupani po S. i K. P. N. i odvjetničkom
uredu P., M. i M. iz V., na sjednici Vijeća održanoj dana 11. travnja 2003.
godine, jednoglasno je donio

## RJEŠENJE

I.
Ustavna tužba se odbacuje.

II.  Ovo rješenje objavit će se u »Narodnim
novinama«.

```
Obrazloženje
```

1.
Podnositelji su podnijeli ustavnu tužbu zbog nedonošenja rješenja u razumnom
roku, u prvostupanjskom upravnom postupku pred Komisijom za vrijednosne papire
Republike Hrvat­ske, u predmetu po prijedlogu podnositelja za donošenje rješenja
o zabrani zastupanja društva F.-I. d.o.o., PIF P d.d. i ZIF B.-I. d.d. od
strane opozvanih članova F.-I. d.o.o.

2. Podnositelji navode da su prve prijedloge
podnijeli 15. studenoga 1999. godine, te do danas, uprkos brojnim nadopunama i
požurnicama nadležnom tijelu, predmet još nije riješen, uslijed čega smatraju
da su im zbog pogrešne primjene materijalnog prava i samovolje nadležnog tijela
povrijeđena ustavna prava propisana člancima 14. stavkom 2., 26. i 29. stavkom
1. Ustava Republike Hrvatske.

Smatraju da se nedonošenjem rješenja omogućava
opozvanim članovima F.-I. d.o.o. nastavak kriminalnih radnji, te se ujedno ne
priznaju pravomoćne sudske odluke temeljem kojih je došlo do opoziva članova.
Daljnjim djelovanjem neovlaštenih osoba u postupku pretvorbe PIF P. nastala bi,
po mišljenju podnositelja, daljnja nenadoknadiva šteta, pa smatraju ispunjenim
pretpostavke za vođenje ustavnosudskog postupka temeljem članka 63. Ustavnog
zakona o Ustavnom sudu (»Narodne novine«, broj 49/02 - pročišćeni tekst, u
nastavku: Ustavni zakon).

Predlažu usvajanje ustavne tužbe, određivanje roka
Komisiji, ne duljeg od jednog mjeseca od dana objave ustavnosudske odluke u
»Narodnim novinama« i određivanje primjerene naknade zbog povrede ustavnog
prava u iznosu od 140.000,00 kn, koja će biti isplaćena iz državnog proračuna u
roku od 3 mjeseca od dana podnošenja zahtjeva za njezinu isplatu.

*Ustavna tužba nije dopuštena*.

3. Prema odredbi članka 63. stavka 1. Ustavnog
zakona, Ustavni sud će pokrenuti postupak po ustavnoj tužbi i prije nego što je
iscrpljen pravni put, u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim pojedinačnim aktom grubo vrijeđaju ustavna prava, a potpuno je
razvidno da bi nepokretanjem ustavnosudskog postupka za podnositelja ustavne tužbe
mogle nastati teške i nepopravljive posljedice.

Postupajući temeljem te odredbe Ustavnog zakona,
Ustavni sud će pokrenuti ustavnosudski postupak i prije negoli je iscrpljen
pravni put. Međutim, ustavna tužba temeljem te odredbe ne podnosi se umjesto
dopuštenoga pravnog sredstva.

4. Podnositelj je imao pravo koristiti pravno
sredstvo propisano člankom 218. stavkom 2. Zakona o općem upravnom postupku
(»Narodne novine«, broj 53/91 i 103/96, u daljnjem tekstu: ZUP). Navedenom
odredbom ZUP-a je propisano da ako nadležno tijelo protiv čijeg je rješenja
dopuštena žalba ne donese rješenje i ne dostavi ga stranci u propisanom roku,
stranka ima pravo žalbe, kao da je njezin zahtjev odbijen.

Podnositelj nije koristio pravo na izjavljivanje »žalbe
zbog šutnje administracije«, pa Sud ocjenjuje da nisu ispunjene pretpostavke za
pokretanje ustavnosudskog postupka u skladu s odredbom članka 63. Ustavnog
zakona.

5. Na temelju odredbe članka 72. Ustavnog zakona riješeno
je kao u izreci.

6. Odluka o objavi rješenja u »Narodnim novinama«
temelji se na odredbi članka 29. Ustavnog zakona.

Broj:
U-IIIA-2954/2002

Zagreb, 11. travnja 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 73/2003-887